Fantoma lui Petrov îl bântuie, târziu, pe Traian Băsescu.

Cu un nume conspirativ smuls din literatură rusă, tânărul student al Institutului de Marină din Constanța – care avea să devină peste decenii președintele României – și-a turnat la mijlocul anilor 1970 mai mulți colegi de facultate. Notele informative erau depuse la cabinetul ofițerului de contrainformații al Securității din unitatea de învățământ, un anume locotenent-colonel Gheorghe Tudor.

Așa probează documente ale organelor de represiune din România comunistă, aflate în arhivele gestionate de Consiliul Național pentru Studierea Arhivelor Securității (CNSAS). Probatoriul întocmit de CNSAS vine la capătul unei proceduri de verificare a candidatului Băsescu (la alegerile europarlamentare) care a adus elemente noi în stabilirea relației fostului președinte cu Securitatea comunistă.

Traian Băsescu a fost absolvit în mai multe rânduri de verdictele Colegiului CNSAS, neapărând de-a lungul mandatelor sale prezidențiale probe care să arate cu certitudine că politicianul ar fi colaborat activ cu Securitatea.

Două note informative culese din dosarele unor studenți, colegi cu Traian Băsescu la Institutul de Marină, oferă însă pentru prima oară o fereastră către viața și opera lui Petrov.

CNSAS a demarat deja la instanța competentă (Curtea de Apel București) o acțiune juridică de constatare a calității de colaborator al Securității în cazul fostului președinte. Sunt de găsit, la tribunal, și actele pe care își bazează CNSAS judecata: coperțile unui dosar de informator care identifică sursa Petrov ca fiind persoana Traian Băsescu și cele două note extrase din dosarele colegilor aflați sub urmărire informativă.

Notele scrise au fost publicate, în facsimil, de Grupul de Investigații Politice.

Cei asupra cărora Securitatea se informa asiduu, folosindu-se – între alții – și de studentul Traian Băsescu, erau Ion Bârgău și Corneliu Dimitriu, colegi la mijlocul anilor 1970 cu fostul președinte la Institutul de Marină.

Dela0.ro a încercat să-i identifice și să-i localizeze pe cei doi, pentru a înțelege contextul relației lor cu Traian Băsescu, dar și rândurile lăsate peste timp de Petrov. Am reușit în cazul ambilor – dar l-am putut contacta telefonic doar pe Ion Bârgău.

Au trecut patruzeci și patru de ani.